Folketingspolitikeren Aleqa Hammond nåede at shoppe for 12.983,10 kroner på sit folketingskort, før administrationen opdagede det. Nu er hun blevet smidt ud af sit parti

Skattekroner er ikke til for at blive brugt til powershopping.

Alligevel brugte den forhenværende regeringsleder i Grønland Aleqa Hammond sit folketingskort til private indkøb for 12.983,10 kroner. Det har Ekstra Bladet afsløret efter at være kommet i besiddelse af en mail fra Folketingets administration til Siumut-politikeren.

Og nu får det konsekvenser for folketingsmedlemmet. Tirsdag er hun blevet ekskluderet af sit parti.

Det bekræfter partiformand Kim Kielsen overfor Ekstra Bladet

- Jeg kan bekræfte, at vi i dag har haft et møde. Her har vi tilbudt hende at blive i partiet, men det krævede, at hun trak sig fra sin plads i Folketinget, siger Kim Kielsen til Ekstra Bladet.

Det afviste Aleqa Hammond, og derfor har hun nu fået sparket.

Ekstra Bladet forsøgte at få svar på, hvorfor hun ikke længere kunne være en del af partiet, men det ønskede Kim Kielsen ikke at svare på.

- Jeg er på vej ud for at sejle. Jeg ønsker ikke at sige mere, siger Kim Kielsen til Ekstra Bladet.

Betaler tilbage

I kølvandet på Ekstra Bladet afsløringer har Hammond valgt at betale de knap 13.000 kroner tilbage, som hun har brugt på sit kreditkort fra Folketinget til private indkøb.

Det fortæller folketingspolitikeren fra Siumut i en pressemeddelse, skriver KNR.

Oplysningerne bekræftes af økonomichefen i Folketingets Administration, Allan Blom.

- Jeg kan bekræfte, at der i dag har været afholdt et møde mellem folketingsmedlem Aleqa Hammond og Folketingets Administrations Økonomikontor og at sagen nu er udredt og løst, således at det skyldige beløb modregnes ved førstkommende lønudbetaling, udtaler han i pressemeddelelsen, der er udsendt af Siumut, skriver KNR.

Folketingskortet skal bruges, når politikerne i embeds medfør for eksempel skal købe flybilletter eller betale for taxi.

Tavse socialdemokrater

Tirsdag aften har Ekstra Bladet talt med Socialdemokratiet pressemedarbejder i kølvandet på ekskluderingen, men de ønsker ikke at udtale sig. Indtil videre kan de kun oplyse følgende

- Vi er blevet kontakt af Siumut efter deres møde, og det tager vi lige nu stilling til.

Tidligere har Henrik Dam Kristensen (S), som sidder i Folketingets øverste ledelse, kaldet Præsidiet, dog fortalt til Ekstra Bladet, at Aleqa Hammond som udgangspunkt er fredet.

- Der er regler, som skal overholdes og respekteres. -Det her går jeg helt bestemt ud fra, at administrationen klarer, siger han.

- Så det kommer ikke til at få politiske konsekvenser?

- Nej, Aleqa Hammond er jo valgt på Grønland for Siumut, så det gør det ikke. Men selvfølgelig skal hun jo lige som alle os andre følge reglerne.

Hammond: Har selv valgt at gå

Ritzau har efter ekskluderingen talt med Aleqa Hammond, og her fortæller hun, at hun blev sat i et dilemma af parties ledelse.

- Forretningsudvalget i Siumut stillede mig et valg mellem frivilligt at trække mig fra min plads i Folketinget og lade suppleanten komme til. Hvis jeg ikke gjorde det, så ville Siumut ikke kunne bakke mig op.

- Jeg har lovet at kæmpe for de sager, jeg tror på, og er valgt med stor opbakning. Så jeg vælger at fortsætte, og dermed har jeg selv valgt, at blive løsgænger. Så det er mit eget valg, siger Aleqa Hammond til Ritzau.

Ifølge hovedpersonen er hele sagen en misforstålse, som skyldes, at Aleqa Hammonds private konti blev hacket.

Det skriver hun på Facebook, efter Ekstra Bladet i den forgangne uge forgæves har forsøgt at få hende til at forklare det overdrevne forbrug.

- Mine konti blev groft misbrugt via iTunes i juni, hvilket heldigvis blev opdaget af min bank, og fornødne initiativer blev iværksat.

- Jeg har via Folketinget et Mastercard, som jeg aldrig har brugt, men i nødsituationen måtte bruge og (jeg red.) meddelte administrationen om sagens karakter. Der var gensidig forståelse, lyder det i opslaget.

For halvandet år siden måtte Aleqa Hammond trækker sig som regeringsleder i Grønland, fordi det blevet afsløret, at hun havde brugt over 200.000 af selvstyrets penge til private udgifter.